VENDIM
Nr. 26, datë 10.1.2025
PËR PËRCAKTIMIN E MASËS SË PËRFITIMIT, KRITEREVE DHE KUSHTEVE TË VEÇANTA TË PËRFITIMIT PËR NDËRMARRJET MIKRO, TË VOGLA DHE TË MESME, PËR VITIN 2025

Në mbështetje të nenit 100 të Kushtetutës, dhe të pikës 6, të nenit 11, të ligjit nr. 43, datë 21.4.2022, “Për zhvillimin e ndërmarrjeve mikro, të vogla dhe të mesme”, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim ka për qëllim përcaktimin e masës së përfitimit, kriteret dhe kushtet e veçanta të përfitimit me fond për mbështetjen e ndërmarrjeve mikro, të vogla dhe të mesme (në vijim NMVM), të cilat synojnë rritjen e konkurrueshmërisë së tyre, zhvillimin e produkteve dhe të shërbimeve, zhvillimin e biznesit kreativ, mbështetjen e grave sipërmarrëse, inovacionin e rinovimin e teknologjisë, me qëllim nxitjen drejt eksportit dhe forcimin e aftësive të NMVM-ve për shërbimet e produktet për një treg të qëndrueshëm.

2. Termat e përdorur në përmbajtje të këtij projektvendimi kanë të njëjtin kuptim me përkufizimet e dhëna në pikat 4 e 5, të nenit 3, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”.

3. Nuk përfitojnë nga ky fond ndërmarrjet mikro, të vogla dhe të mesme, të cilat kanë përfituar burime financimi nga donatorë apo institucione financiare kombëtare dhe ndërkombëtare për të njëjtët zëra apo aktivitete të lejuara nga këto projekte.

II. MASA E PËRFITIMIT, KRITERET DHE KUSHTET E VEÇANTA PËR PËRFITIMIN E FONDIT

1. Skema e mbështetjes financiare për shpenzimet korrente të programit ekonomik (04130) “Mbështetje për zhvillimin ekonomik” të Ministrisë së Ekonomisë, Kulturës dhe Inovacionit është në vlerën 100 000 000 (njëqind milionë) lekë, që mbulon 100% të kostove të miratuara, por jo më shumë se 2 500 000 (dy milionë e pesëqind mijë) lekë.

2. Skema e mbështetjes financiare për zërin “Shpenzimet kapitale”, që përdoret për mbështetjen e projekteve të investimeve, është në vlerën 31 830 000 (tridhjetë e një milionë e tetëqind e tridhjetë mijë) lekë, nga të cilat për:

a) projekte për konkurrueshmërinë, në vlerën 21 830 000 (njëzet e një milionë e tetëqind e tridhjetë mijë) lekë, mbulon 100% të kostove të miratuara, por jo më shumë se 1 500 000 (një milion e pesëqind mijë) lekë;

b) projekte në mbështetje të artizanatit, në vlerën 10 000 000 (dhjetë milionë) lekë, mbulon 100% të kostove të miratuara, por jo më shumë se 1 000 000 (një milion) lekë.

3. Aplikuesit për përfitimin e fondit plotësojnë kriteret e përgjithshme, të përcaktuara në pikën 5, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, si dhe kriteret e veçanta të lidhura me projektplanin e biznesit, si më poshtë vijon:

a) Përputhshmëria e planit të biznesit me objektin dhe qëllimet e dhënies së fondit, duke pasur në fokus nxitjen drejt eksportit dhe forcimin e aftësive të NMVM-ve për shërbimet e produktet për një treg të qëndrueshëm;

b) Qartësia, saktësia dhe objektiviteti i planit të biznesit, elemente, të cilat identifikohen nëpërmjet rezultateve të matshme nga realizimi i tij;

c) Qartësia e përshkrimit të aktiviteteve që do të realizohen; 

ç) Qartësia e përshkrimit të impaktit dhe e rezultateve të matshme;

d) Të dhëna konkrete, që aktivitetet e ndërmarrjes rrisin numrin e të punësuarve;
dh) Të dhëna konkrete dhe të argumentuara për impaktin pozitiv mjedisor.

4. Aktivitetet e lejuara, me qëllim përfitimin e fondit, janë, si më poshtë vijon:

a) Skema e mbështetjes financiare për zërin “Shpenzimet korrente” mbulon kostot e mëposhtme:

i. certifikimin e standardeve të prodhimit/shërbimit (përfshirë konsulencën përkatëse në fazën përgatitore);

ii. përmirësimin e produktit përmes etiketimit e ambalazhimit;

iii. trajnime të stafit të ndërmarrjes për rritje kapacitetesh në fusha të tilla, si: menaxhimi i teknologjive digjitale/inovatore, rrjetet e prokurimit, shërbime marketingu, zhvillimi dhe modernizimi i infrastrukturës së biznesit, sisteme të reja logjistike software-ike apo pajisje të reja etj. dhe pajisje me certifikatat përkatëse nga subjekte të licencuara për trajnime;

iv. pjesëmarrje në panaire ndërkombëtare me stenda të gatshme;

v. krijimin e aplikacioneve apo të platformave, në funksion të zhvillimit të proceseve lidhur me tregtinë elektronike/“e-commerce”, produkteve të reja dhe/ose shërbimeve, për të përmbushur kërkesat e industrisë së tregut në vend e rajon, për të përmirësuar biznesin, sistemet logjistike etj.;

vi. përgatitjen e materialeve promovuese, si: banera, fletëpalosje, katalogë, broshura për përmirësim të imazhit të NMVM-ve (jo më shumë se 20% e kostos totale të projektit);
b) Skema e mbështetjes financiare për zërin “Shpenzimet kapitale” mbulon kostot e mëposhtme:

i. projektin për konkurrueshmërinë për blerjen e makinerive, që ndikojnë në rritjen e prodhimit e të përmirësimit të cilësisë së produktit;

ii. projektin për mbështetjen e artizanatit për:

- blerjen e makinerive tradicionale dhe/ose teknologjike për të përmirësuar kushtet e punës për biznesin;

- blerjen e aplikacioneve dhe/ose të programeve “e-commerce”.

5. Dokumentacioni i nevojshëm, që duhet të shoqërojë kërkesën për aplikim, është, si më poshtë vijon: 

a) Formulari i kërkesës së plotësuar;

b) Formulari i buxhetit;

c) Certifikata e regjistrimit në regjistrin tregtar;

ç) Ekstrakti historik i regjistrimit në Qendrën Kombëtare të Biznesit (QKB), me status aktiv;

d) Deklarata për kategorinë e NMVM-ve, në përputhje me parashikimin e dhënë në nenin 5, të ligjit nr. 43/2022;

dh) Vërtetimi, që subjekti ka paguar të gjitha detyrimet tatimore në momentin e dorëzimit të kërkesës për përfitim fondi, të shkarkuar nga platforma qeveritare “e-Albania”;

e) Vërtetimi, që subjekti ka paguar të gjitha detyrimet shëndetësore dhe shoqërore në momentin e dorëzimit të kërkesës për përfitim fondi, të shkarkuar nga platforma qeveritare “e-Albania”;

ë) Vërtetimi nga Drejtoria e Përgjithshme e Doganave, që ka paguar detyrimet doganore, në rastin kur NMVM-ja është eksportuese në momentin e dorëzimit të kërkesës për përfitim fondi, të shkarkuar nga platforma qeveritare “e-Albania”;

f) Pasqyrat financiare të vitit të fundit të ushtrimit të aktivitetit, të certifikuara nga organet tatimore dhe/ose formulari i deklarimit të të ardhurave, i shkarkuar nga Drejtoria e Përgjithshme e Tatimeve;

g) Dëshmia e penalitetit të administratorit të ndërmarrjes, e shkarkuar nga platforma qeveritare “e-Albania”;

gj) Kopja e ID-së së administratorit të NMVM-së ose prokura e përfaqësimit dhe ID-ja e përfaqësuesit, në rast se aplikuesi nuk është administratori i NMVM-së.

Dokumentet e aplikimit duhet të dorëzohen të firmosura dhe të vulosura nga aplikuesi, origjinal ose kopje, të njësuar me origjinalin, dhe të kenë afat vlefshmërie jo më shumë se 30 (tridhjetë) ditë nga data e aplikimit për fonde.

6. Disbursimi i fondit do të bëhet me 2 (dy) këste, në përputhje me përcaktimet e vendimit nr. 539, datë 29.7.2022, të Këshillit të Ministrave, “Për krijimin, funksionimin, shpërblimin e anëtarëve të bordit vlerësues të kërkesave, si dhe procedurën konkurruese për dhënien e granteve për ndërmarrjet mikro, të vogla dhe të mesme”, të ndryshuar.

III. DISPOZITA TË FUNDIT

 Ngarkohen Ministria e Ekonomisë, Kulturës dhe Inovacionit dhe Agjencia Shqiptare e Zhvillimit të Investimeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

